SAVNET: Wilma Andersson (17). Foto: PRIVAT

Kroppsdel er funnet i søket etter Wilma (17)

UDDELVALLA (VG) Politiet melder at de har gjort et funn som utelukker at Wilma Andersson (17) kan bli funnet i live.

Oppdatert 29. november 2019

Det svenske politiet skriver i en pressemelding at de har funnet en kroppsdel i søket etter Wilma Andersson (17). Funnet ble gjort torsdag kveld.

– Politiet har funnet en kroppsdel som utelukker det at hun kan bli funnet i live, heter det i pressemeldingen.

De pårørende er informert, ifølge Aftonbladet.

– Vi beklager dypt at søket etter Wilma slutter på denne tragiske måten. Våre tanker går til familien og venner, sier politiets kommanderingssjef Lars Eckerdal i pressemeldingen.

Fortsetter søk

Politiet vil ikke gå inn på hvilken kroppsdel det er snakk om og hvor den er funnet.

De vil nå fortsette letingen etter resten av kroppen.

Andersson har vært savnet fra Uddevalla i Sverige i to uker. Hun ble sist sett torsdag 14. november.

Det har vært massiv leting etter den savnede tenåringen siden hun formelt ble meldt savnet søndagen tre dager etterpå. Da hadde faren hennes allerede skjønt at noe var galt, fordi han ikke fikk tak i henne, har et familiemedlem fortalt til Expressen.

Kjæreste i varetekt

Både politiet og flere hundre frivillige har bidratt i søket etter henne.

Wilmas kjæreste sitter i varetekt og er hovedmistenkt i saken.

Wilma bodde hos kjæresten på tidspunktet hun forsvant. I tillegg ble en person pågrepet søndag og avhørt. Han er mistenkt for å ha bidratt til en kriminell handling. Mannen ble løslatt, men mistanken mot ham står.

– Mange mennesker har vart engasjert i søket og har på ulike måter bidratt i arbeidet. Vi forstår at mange er berørt av denne beskjeden og vil rette en varm takk til alle som har bidratt og fortsatt kommer til å bidra i søket, sier politiets kommanderingssjef Lars Eckerdal i pressemeldingen.

Publisert: 29.11.19 kl. 14:50 Oppdatert: 29.11.19 kl. 17:48